Covid-19-statistieke: Amper 26 000 toets positiefFoto: (Chinatopix Via AP) Dr. Zweli Mkhize, minister van gesondheid, het Woensdagaand gesê die getal bevestigde Covid-19-gevalle in Suid-Afrika staan nou op 25 937, ŉ styging van 1 673 sedert ŉ dag gelede. Nog 28 Covid-19-verwante sterftes is in Suid-Afrika bevestig, wat die landwye totaal op 552 te staan bring. Tot dusver het 13 451 – oftewel 52% – mense van die virus herstel. Meer as 29 005 toetse uit 634 996 is in die afgelope 24-uur-siklus gedoen. Die grootste styging van gevalle is steeds in die Wes-Kaap. Die getal gevalle het van gister se 15 829 tot 16 893 toegeneem, met 391 sterftes wat reeds in die provinsie aangeteken is. In Gauteng het die getal positiewe gevalle van 3 043 tot 3 167 toegeneem en in die Oos-Kaap het die getal gevalle van 2 864 tot 3 047 gespring. In die Oos-Kaap is 70 mense reeds dood en 49 in KwaZulu-Natal. Gauteng het tot dusver 31 sterftes aangemeld, die Vrystaat ses en Limpopo drie. Noordwes en die Noord-Kaap het tot dusver een sterfte elk aangeteken en Mpumalanga geen sterftes nie. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.